b'\n_START_ARTICLE_\nAkant\n_START_SECTION_\nOpis\n_START_PARAGRAPH_\nAkant ima ostro izrezane rebraste liste in cvetove (bele, roza ali vijoli\xc4\x8daste), ki so zdru\xc5\xbeeni v debeli vr\xc5\xa1ni klas. Pri nas rasteta dve vrsti: Acanthus ongifolius in Acanthus mollis. Vi\xc5\xa1ina variira od 40 cm do preko 2 m.\n_START_SECTION_\nPoreklo imena\n_START_PARAGRAPH_\nAkant je svoje latinsko ime (Acanthus) dobil iz gr\xc5\xa1ke besede (\xce\xb1\xce\xba\xce\xb1\xce\xbd\xce\xb8\xce\xbf\xcf\x82: trnast). Glede na starodavni gr\xc5\xa1ki mit, je bila Akanta nimfa v katero se je zaljubil Apolon. Hotel jo je ugrabiti, a se je upirala in mu z nohti izpraskala obraz, zato jo je Apolon za kazen spremenil v bode\xc4\x8do rastlino.\n_START_SECTION_\nKultiviranje in uporaba\n_START_PARAGRAPH_\nAkant se sadi kot okrasna rastlina za polep\xc5\xa1anje vrtov. Zaradi zdravilnih sestavin so ga nekdaj uporabljali proti \xc4\x8drevesnim vnetjem, pikom pajkov in kot zdravilo proti tuberkulozi._NEWLINE_Od kultiviranih vrst, ki se sadijo kot okrasno rastlinje je zanimiv Acanthus mollis, ki ima velike, nazob\xc4\x8dane liste, dolge do 80 cm, zelenkasto-rjave barve, ki se na zgornji strani svetijo in belo-rde\xc4\x8dkaste cvetove. Cvete od maja do julija. Akant potrebuje sen\xc4\x8dno in sve\xc5\xbee mesto z dosti vlage in dobro drena\xc5\xbeo, ne prena\xc5\xa1a mraza in nizke temperature. Sadi se, odvisno od vrste, spomladi ali v \xc4\x8dasu setve.\n_START_SECTION_\nAkant v arhitekturi\n_START_PARAGRAPH_\nBodi\xc4\x8dasto akantovo listje je pogost dekorativen element v anti\xc4\x8dni gr\xc5\xa1ki arhitekturi kot (korintski red), kot tudi kasneje v Rimskem cesarstvu kot (kompozitni red).'